**Körös-szögi Kistérség**

**Hulladékgazdálkodási Rendszerének továbbfejlesztése**

**Projekt azonosító: KEOP-1.1.1/C-13-2013-0043**

*Pályázati felhívás megnevezése: Települési szilárdhulladék-gazdálkodási rendszerek eszközparkjának fejlesztése, informatikai korszerűsítése*

KEOP-1.1.1/C/13

# 

*A projekt főbb adatai:*

Projekt címe: Körös-szögi Kistérség Hulladékgazdálkodási Rendszerének továbbfejlesztése

Projektazonosító: KEOP-1.1.1/C-13-2013-0043

A beruházási elemek várható átadása: 2015. szeptember 30.  
A projekt várható beruházási költsége: 525.400.000 Ft

Érintett lakosok száma: 39,996 fő

Érintett települések: Szarvas, Gyomaendrőd, Kondoros, Kardos, Csabacsűd

*A projekt hulladékkezelési célkitűzései 2016-ban*



A Hulladékokról szóló törvény (továbbiakban HT) szelektív célkitűzéseinek teljesítéséhez nem elegendő a korábbi KEOP projektben fejlesztett gyűjtőpontos gyűjtés, hanem **kibővített házhoz menő szelektív gyűjtésre** van szükség. A fejlesztés nélkül a 2020-ra előirányzott 50 %-os papír, műanyag, üveg, fém visszagyűjtés nem biztosítható. Ezért a beruházás elvégzése elkerülhetetlen.

A **szelektív hulladékgyűjtés további költséghatékony növeléséhez**, azonban elengedhetetlen az eddig beszerzett, illetve meglévő gyűjtési infrastruktúra optimalizálása, ugyanis így jelentős kihasználatlan kapacitások keletkezhetnek. A cél a vegyes és szelektív hulladékgyűjtés olyan együttes optimalizációja, amely lehetővé teszi a hatékony gyűjtési infrastruktúra üzemeltetését. Fentiek miatt elengedhetetlen a járatoptimalizálás, illetve edényazonosítás bevezetése is a térségben.

**Érintett földrajzi terület bemutatása**

**Szarvas** a Hármas-Körös holtágának bal partján fekszik, a körös--völgyi természetvédelmi terület része. A múlt században végzett folyamszabályozások után kialakult másodlagos folyóártér hazánk egyik legszebb tájegysége. Szarvas 150 kilométerre van Budapesttől, a 44-es számú főúton és vasúton érhető el.

**Gyomaendrőd** 1982. január elsején Gyoma és Endrőd Nagyközségek egyesülésével jött létre. Békés megye északi felében, a Hármas-Körös partján, annak árterületén fekszik. A 14.181 lakosú Körös-parti városon a 46. számú főút és a Budapest-Lőkösháza vasútvonal halad keresztül. E terület már az ország legszélsőségesebb éghajlatú részéhez tartozik. Az ország legtisztább vizű folyójaként ismert Hármas-Körös partján fekvő Gyomaendrőd nemcsak a horgászok és a vízisportok kedvelőinek paradicsoma, hanem híres gyógyvizének köszönhetően a gyógyulást keresők kedvelt úti célja is. A 2003-ban teljesen felújításra kerülő Liget Fürdő 62 Celsius-fokos vizét 1960-ban gyógyvízzé nyilvánította az Egészségügyi Minisztérium.

**Kondoros:** A település vízellátásának problémáját egy törpevízmű létesítése oldotta meg, amely építésének első szakasza 1962-ben, a második szakasza 1966-ban készült el. Ennek eredményeként kiépült a község egész területét behálózó, 37 kilométer hosszúságú vízvezeték-rendszer. 1990 júniusában átadták a szennyvíztisztító-telepet. 1996. április 25-én Kondoros Nagyközség Önkormányzata belépett a Körösök-Völgye Önkormányzatok Területfejlesztési és Területrendezési Közhasznú Társaságba.

**Kardos:** A település a 44-es számú főút mentén helyezkedik el Szarvastól 15 kilométerre, Békéscsabától 35 km-re. A település jelenlegi területe Szarvas külterülete volt. A község tagja a Körös-szögi Kistérségi Többcélú Társulásának.

**Csabacsűd:** Békéscsabától 40 kilométerre (44-es főút) található település.

Az érintett lakosság száma összesen 39.966 fő. A projektterület települései:



### 

### **Településszerkezet**


Békés megyére az úgynevezett óriásfalvas településhálózat a jellemző, népsűrűsége viszonylag alacsony, az egy km2-re jutó 68,5 lakos alapján az országos átlagnál majd 40 fővel kevesebb.. A népesség 70%-a él városokban, 17%-a a megyeszékhelyen. A Dél-alföldi régió az ország legritkább településhálózatával rendelkezik. A külterületek, ezen belül a tanyák mellett új térbeli jelenség a kisméretű falvak növekvő száma és jelentősége a régió településhálózatában.

A népességfogyás itt is erőteljes és folyamatos. Legnagyobb népességű városai: Békéscsaba (megyeszékhely és megyei jogú város), Orosháza, Gyula, Békés és Szarvas.

**A Körös-szögi Kistérség Fejlesztési Stratégiája és Szarvasi Kistérség cselekvési terve alapján** hosszú távon a versenyképesség képesség olyan mértékű kialakítása a cél, amellyel tágabb környezetében is előnyhöz jut versenytársaival szemben.

A kistérségben számos adottság van, ami a gazdasági termelésben, az energiatermelésben, turizmusban, a humán erőforrás terén, az infrastruktúrában és a környezetvédelemben is úgy hasznosítható, hogy közben egy versenyképes kistérség teremthető.

***A térség elmúlt 10 év hulladékgazdálkodási célú fejlesztései és a folyamatban lévő kapcsolódó beruházások:***



(fehér szín meglévő infrastruktúra, sárga szín KEOP 1.1.1. projekt)

**KEOP 1.1.1./2F/09 projekt megvalósítás alatt álló elemei:**

- 2400 db kisebb háztartási komposztáló, 100 db nagyobb háztartási komposztáló edény, (Gyomaendrőd, Szarvas, Kondoros)

- 2 db mobil aprító (Kondoros, Szarvas)

- 5086 db biokuka kihelyezése (Szarvas, Gyomaendrőd, Kondoros minden kertes családi ház)

- 12-vel több gyűjtősziget (31-ről 43-ra nő a száma) 1000 lakosra jut 1 (Szarvas, Gyomaendrőd, Csabacsűd, Kardos, Kondoros)

- Új hulladékudvar létesítése (Kondoros)

- 3 db szelektív hulladékgyűjtő autó (Szarvas, Gyomaendrőd, Csabacsűd, Kardos, Kondoros)

- 1 db konténerszállító jármű (Szarvas, Gyomaendrőd, Csabacsűd, Kardos, Kondoros)

- 1-1 új komposztáló létrehozása (Szarvas és Kondoros).

**A 2015-ös további fejlesztések: Körös-szögi Kistérség Hulladékgazdálkodási Rendszerének Továbbfejlesztése (KEOP-1.1.1/C/13-2013-0043):**

- Járatoptimalizáló rendszer szelektív gyűjtőjárműre (GPS, érzékelők az autón)

- Szállítójárművek (12 db)

- Billenős pótkocsi (3 db)

- Tömörítős gépjármű (2 db)

- GPS nyomkövető és RFID rendszer

- Számítógépes konfiguráció (GPS és RFID rendszer logisztikai irányításához)

- Vegyes gyűjtőedényzet RFID chippel (700 db)

- RFID chip meglévő vegyes gyűjtőedényzetre (7 500 db)

- Meglévő vegyes hulladékgyűjtő gépjármű alkalmassá tétele tömegarányos differenciált díjfizetés bevezetésére

- Mérleg szoftver

- Homlokrakodós erőgép (2 db)

- Rakodó-kotró gép (1 db)

- Rakodó-kotró gépre szerelhető aprító őrlőkanál-adapter (1 db)

- Konténerek (50 db)

- Vegyes gyűjtőedényzet RFID chippel, kísérleti, házhoz menő (350 db)

- GPS nyomkövető és RFID rendszer kísérleti gyűjtéshez

- Gyűjtőedények vegyes gyűjtéshez (8 346 db)

- Járatoptimalizáló rendszer meglévő vegyes gyűjtőautókra (5 db)

- Villás targonca (1 db)

- Mobil üvegtörő kanál erőgéppel (1 db)

- Forgó kotró gép (1 db)

**4. A beruházási elemek várható átadása:** 2015. szeptember 30.

**A fejlesztés szükségszerűségének ismertetése**

A Körös-szögi Kistérség települései jelentős erőfeszítéseket tettek hulladékgazdálkodási közszolgáltatói kötelezettségeik teljesítése érdekében. Közös beruházásban megvalósították a Gyomaendrődi hulladéklerakó telepet, mely megfelelő aljzatszigeteléssel rendelkezik. A települési szilárdhulladék lerakással történő ártalmatlanítási feltételei így adottak.

A településeken megkezdődött a hulladékok egy részének szelektív gyűjtése Szarvason és Gyomaendrődön. A települési szilárdhulladék közel 2%-át gyűjtik szelektíven. Ha ide számítjuk a parkokból, utak mentéről, közterületekről begyűjtött zöld hulladék mennyiségét is, akkor a szelektív gyűjtési aránya a referencia évben eléri a 12,5%-ot.

Az Országos Hulladékgazdálkodási Terv célkitűzéseinek teljesítéséhez, azonban további fejlesztések szükségesek. A társult települések több mint 40 ezer lakosa és azok intézményei mintegy 12 ezer tonna hulladékot termelnek évente. A korábbi hulladékgazdálkodási közszolgáltatók a korábbi KEOP pályázat útján korszerűsíteni tudták a meglévő elavult eszközparkjukat, valamint fejleszteni tudták a szelektív hulladékgyűjtés rendszerét.

A gyomaendrődi hulladéklerakó udvar mellett a projekt megvalósítása során Szarvason és Kondoroson is lesz hulladéklerakó udvar. Így a lakosságnak újra lehetősége lesz, az otthonától elérhető távolságra elszállítani a kommunális jellegű hulladékait. Ezáltal csökken az illegális hulladéklerakások mennyisége.

Nagy gondot okozt a kertes családi házaknál keletkező zöldhulladékok elhelyezése, erre megoldást jelenthet a házi komposztálás. Ennek elősegítése céljából a térség 2400 db egyszerű házi komposztálót és 100 db műanyag háztartási komposztáló edényt szerez be. Valamint két mobil aprító segítségével Kondoroson és Szarvason, így az egész kistérségben lehetőség nyílik, a nagyobb kertekben összegyűlt gally, nyesedék, helyben történő aprítására, ezzel a nyesedéket komposztálásra alkalmas fizikai állapotba hozva.

A 400-500 négyszögölnél kisebb de erőteljesen parkosított ingatlanoknál, már előfordul, hogy a keletkező biohulladék mennyisége több mint a kert komposztfelvevő képessége. Ezért három kisvárosban (Gyomaendrőd, Kondoros, Szarvas) gyakorlatilag minden kertes családi háznál biokuka lesz kihelyezve 5086 db. A biokukák révén begyűjthető az egyéb hulladékoktól elkülönítetten a lakó ingatlanokon keletkező biohulladék.

Ezt kiegészítve a városok közterületeiről begyűjtésre kerülő biohulladékkal egy-egy városi komposztáló telepen kezelik. A helyben történő komposztálás előnye, hogy kicsi a laza térfogatú biohulladék szállítási távolsága és ezzel szállítási költsége is. A kész komposzt helyben marad, így annak felhasználása keletkezési helyén, a városi közterületeken, illetve lakóingatlanokon hasznosítható. Ez a tevékenység nagyban elősegíti a lakosság és a hulladékgazdálkodási közszolgáltatók együttműködését. Az így gyűjtött biohulladék túlnyomó többségében tiszta, szennyező anyagoktól mentes és minőségi komposzt előállítására alkalmas. Tavaszi virágültetési akcióval kiegészítve a saját komposzt felhasználása jelentős szemléletformáló tényező.

A kistérségben a csomagolóanyagok szelektív gyűjtése már korábban megkezdődött. Az gyűjtőszigetek száma 43 db-ra emelkedik, így átlagosan 1000 lakosra jut egy gyűjtősziget. A városokban működő intézményektől, áruházaktól, ipari vállalatoktól közvetlenül szállítják el a szelektíven előválogatott hulladékot.

### **A hulladékgazdálkodási közszolgáltatási feladatokat ellátó gazdasági társaságok bemutatása:**

**KOMÉP VÁROSGAZDÁLKODÁSI KFT.**

A KOMÉP Városgazdálkodási Kft Szarvas város önkormányzatának tulajdonában van. A hulladékgazdálkodási közszolgáltatási feladatokat Szarvas és Csabacsűd településeken látja el.

A vegyesen gyűjtött hulladék Szarvasról hulladékátrakó állomáson keresztül tömörítős konténerben kerül beszállításra a Gyomaendrődi hulladéklerakóba. A szelektíven gyűjtött hulladékot Szarvason előválogatják és bálázott állapotban értékesítik.

**TELEPÜLÉS SZOLGÁLTATÓ INTÉZMÉNY**

Kondoroson a hulladékgazdálkodási közszolgáltatási feladatokat az önkormányzat tulajdonában lévő Települési Szolgáltató Intézmény látja el.

Kondoroson nagyközség területén vegyes hulladékgyűjtéssel kerül a TSZH begyűjtésre. A szolgáltató a háztartásoktól, intézményektől, közterületről heti gyakorisággal összegyűjtött kommunális hulladékot a Gyomaendrődi Regionális Hulladékkezelő telepre szállítja, ahol lerakással történik az ártalmatlanítás.

**GYOMAKÖZSZOLG Kommunális Nonprofit Közszolgáltató** **KFT**.

Gyomaendrőd, Kardos és Hunya települések hulladékgazdálkodási közszolgáltatási feladatait a többségi önkormányzati tulajdonban lévő Gyomaszolg Kft. látja el. (Többségi önkormányzati tulajdon:Gyomaendrőd: 70%, Dévaványa: 25%, Hunya: 1%, Örménykút: 1%, Kétsoprony: 1%, Kardos: 1%, Csárdaszállás: 1%).



#### **A hulladék keletkezésének megelőzése, mennyiségének és veszélyességének csökkentése**

A Körös- Szögi Kistérség a keletkező hulladékok mennyiségének csökkentésére a leghatékonyabb eszköznek a környezettudatos gondolkodást, illetve az arra történő ösztönzést, nevelést tartja. Ennek érdekében a helyi ifjúságot céltudatosan, nevelési programok segítségével tanítja.

A Benka Gyula Evangélikus Általános Iskola elnyerte az ökoiskola címet. Ennek a programnak a keretében az iskolán belül megvalósult a szelektív hulladékgyűjtés, a veszélyes hulladéknak számító használt elemeket is elkülönítve, egy arra kijelölt illetve alkalmas edényben gyűjtik. A környezetük megóvása érdekében a gyerekek megtanulják a legfontosabb, gyakorlatban is használható környezetbarát(abb) életvitel lépéseit. A szemléletes, gyakorlatias neveléshez kötve történt a savaseső-mérés is. A pedagógusok munkájának segítése valamint az egységesebb nevelés érdekében, az iskola elkészítette a „Környezeti nevelési pedagógiai programját” is. Továbbá az Egyetem helyi gyakorlóiskolája is aktív a zöldnevelés terén.

A Körös-szögi Kistérség a lerakással ártalmatlanított hulladékok mennyiségének csökkentésére is számos intézkedést valósított meg. A lakosság számára elérhetővé tette a fejlettebb országokban már teljes mértékben alkalmazott szelektív hulladékgyűjtést. Ezzel a szolgáltatással jelentősen csökkenthetjük a környéken lerakott hulladék mennyiségét. Így a környezettudatos gondolkodás már a felnövő generáció előtt is jó példaként szolgál, és élhetőbb környezetet teremt.

#### 

#### **A hulladék kezelése**

A begyűjtött hulladékok kezelését jelenleg a Szarvasi, Gyomaendrődi telepek végzik az alábbiak szerint:

**Szarvasi hulladékkezelő telep:**

A szarvasi hulladékkezelő telep nagysága: 9000m2

A hulladékkezelő telep kapacitása:

* települési szilárdhulladék: 14.000 t/év
* szelektív hulladék: 3.400 t/év
* inert hulladék: 4.000 t/év

A hulladékkezelő telep berendezései és létesítményei

* 1 db veszélyes hulladéktároló épület
* 1 db hulladékkezelő épület
* 1 db porta épület
* 1 db hídmérleg és az ehhez tartozó kezelő számítógép
* 1 db SP 18 présgép + 4 db TT 27 típusú 27 m3 konténer
* 1db szelektív hulladék bálázó gép
* 4 db 24 m3 hulladéktároló konténer
* 2 db 15 m3 hulladéktároló konténer

**Gyomaendrődi Hulladékkezelő telep**

A hulladéklerakó építésére az alábbi 9 önkormányzat fogott össze: Gyomaendrőd város, mint gesztor önkormányzat, Csabacsűd község, Csárdaszállás község, Hunya község, Kardos község, Kétsoprony község, Kondoros nagyközség, Örménykút község, Szarvas város.

A hulladéklerakó telep a településeken képződő szilárd kommunális hulladékok fogadására és lerakással történő ártalmatlanítására szolgál. A telepen egy komposztáló is működik, ahol szennyvíziszap és a szelektíven gyűjtött biológiailag lebomló szerves anyagok (lomb, nyesedék, fű, háztartásokban képződő zöldhulladékok) kerülnek komposztálásra. A komposztálási rendszer táblás rendszerű. A komposzttér nagysága 2000 m2. A komposztáló telep kapacitása 7000 t/év. A hulladéklerakóra beszállított hulladékok ártalommentes, környezetkímélő elhelyezése a szigetelt depóniatéren történik. A hulladék depónián keletkező biogáz összegyűjtésre kerül és fáklyázással ártalmatlanítják.

A nem optimalizált szelektív gyűjtésnek köszönhetően a korábbi KEOP projektben beszerzendő kukásautókat csak a házhoz menő biohulladék gyűjtéshez fogják majd használni (a meglévő és beszerzendő gyűjtőpontok alsó ürítésűek!).

Jelen projekt célja, hogy a szelektív hulladék gyűjtés optimalizálásával lehetővé tegye, hogy a projekt új gyűjtőautói a biohulladék gyűjtés mellett kiegészítő házhoz menő zsákos gyűjtést is végezzenek (megnövelve a szelektíven begyűjtött hulladék mennyiségét), illetve beszerzésre kerüljenek azok az autók, amelyek képesek a meglévő, illetve a korábbi KEOP projektben kialakított gyűjtőpontok ürítésére is.

**A fejlesztési szükségszerűségek számszerűsítése**:

1. Szelektív gyűjtés:

A szelektív hulladékgyűjtés csírái már jelenleg is megtalálhatók a térségben, gyűjtőszigetekkel elindításra került a szelektív hulladékgyűjtés. A jelenlegi rendszer a korábbi KEOP fejlesztésnek köszönhetően tovább bővül, azonban így sem lesz képes megfelelni a 2020-ra kitűzött 50 %-os hasznosítási célnak. A térség a csomagolási irányelv elvárásait nagyjából teljesíteni tudja, de az 50 %-os papír, műanyag, üveg, fém visszagyűjtést megfogalmazó Ht célkitűzés teljesítéséhez **további kb. 1.000 tonna papír, műanyag üveg, fém gyűjtési kapacitás kiépítése szükséges**.

1. Maradék vegyes hulladék gyűjtése:

A közszolgáltatás újjászervezésével szükséges a meglévő gyűjtési eszközpark optimalizálása, racionalizálása, illetve szükség szerinti kiegészítése.

További fejlesztési szükséglet a szolgáltatás logisztikai rendszerének optimalizálását támogató informatikai fejlesztése. A térségben lerakó kapacitás építése sem szükséges, mivel a Gyomaendrődi lerakó elegendő szabad kapacitással rendelkezik.

**Célkitűzések**

A projekt **átfogó célja** a Környezet és Energia Operatív Program (KEOP) fejlesztési stratégiáján belül, az egészséges, tiszta települések prioritási tengelyén a KEOP célrendszer 1. céljának elérése a Körös-szögi Kistérség területén, miszerint:

a fenntartható településfejlődés környezeti feltételeinek javítása;

a települési környezet állapotjellemzőinek javítása.

Ezáltal az egészséges tiszta települések megteremtése;

a projekt által érintett lakosság környezeti biztonságának megteremtése;

a környezeti fenntarthatóság megteremtése.

***Környezetvédelmi, ökológiai célok***

A projektfejlesztéssel kapcsolatban e célok közvetve fogalmazódnak meg, hiszen az emberi egészség védelme, mint elsődleges, közvetlen cél mellett a projekt megvalósítása az emberi életkörülmények, elfogadható életminőség és az egészséges lakókörnyezet biztosítását szolgálja.

A modern kor elvárásainak megfelelően létrehozott és üzemeltetett hulladékgazdálkodási rendszer közvetve a környezet szennyezőanyaggal való terhelésének csökkentését is eredményezi. Az anyagában történő hasznosítás pedig csökkenti az elsődleges nyersanyagok iránti igényt hozzájárulva a zárt termelési anyagkörök kialakulásához.

**A szelektív hulladékgyűjtési rendszer kiterjesztése és teljessé tétele**

* + a papír, műanyag üveg és fém csomagolási hulladék szelektív gyűjtését követően anyagában történő hasznosításra
  + kapcsoltan a nem csomagolási papír hulladék tervezett szelektív begyűjtése
  + Házhoz menő szelektív hulladékgyűjtés bevezetése
  + Az intézményeknél keletkező csomagolóanyagok gyűjtésének megszervezése
  + A lakossági szelektív gyűjtési logisztikát elősegítő informatikai fejlesztések

**A maradékhulladék gyűjtési rendszer eszközeinek fejlesztése**:

* + Vegyes gyűjtéshez szükséges eszközpark beszerzése
  + A hulladék gyűjtési logisztikát elősegítő informatikai fejlesztések

**A meglévő központok kiegészítő eszközfejlesztése**

* + Komposztálás gépeinek fejlesztése
  + Hulladékudvar infrastuktúra fejlesztés

*A hulladékkezelési célkitűzések 2016-ban*



Működési költségek

A projekt működésének költségei a létrejövő létesítmények és beszerzendő gépek, eszközök üzemeltetéséből adódnak, a kezelt hulladékmennyiségek, és a kezelés fajlagos költségeinek szorzataként.

Nyersanyag-költség megtakarítása - *Visszanyerhető anyagok és energia*

A megfelelő piaci érték alapján minden egyes hasznosított termék esetében szükséges megbecsülni a visszanyerhető és hasznosítható nyersanyagok (műanyag, üveg és fém) valamint a biológiailag lebomló hulladékból keletkezett komposzt értékét, illetve az energetikai hasznosításból keletkező energia- és hőtermelés hasznát. A becsült piaci értéket a termék piaci árának és mennyiségének szorzatával lehet meghatározni.

Egyes hulladék összetevők esetén a haszon a projektben pénzügyileg nem realizálódik (pl.: hulladékból származtatott tüzelőanyag elégetése). Ezekben az esetekben a harmadik fél hulladékhasznosításából származó hasznát szükséges mint közgazdaságilag realizálható értéket szerepeltetni.

Üvegház hatású gázok csökkentése

Az üvegházhatású gázok kibocsátásának csökkentésével járó gazdasági előnyök számszerűsítéséhez két változó meghatározása szükséges: a csökkenés mennyiségének várható értéke és egy másik, amellyel meghatározható ennek a számszerűsített (pénzbeli) értéke.A CO2 kibocsátás csökkentésének számszerűsítésére vonatkozó feltételezés, hogy a CO2 kibocsátás megelőzésének ára a projekt induló évében 8700 HUF/tonna, és a projekt végére fokozatosan növekedve 13.050 HUF/tonna értéket fog elérni.

|  |  |  |
| --- | --- | --- |
| **Fejlesztési eredmények típusok szerint** | **A beruházás ideje alatt** | **A beruházást követően** |
| Gazdasági hatásai | * Térségi beruházások volumenének megnövekedése. * Környezetipari fejlesztések meghonosítása. | * Hosszú távú adó és járulék bevételek. * Alapot ad további környezetvédelmi ipari fejlesztések megvalósításához. |
| Társadalmi hatásai | * Munkahelyteremtés * Fejlesztések elmaradott térségekben | * Hosszú távon biztosított munka, akár hátrányos helyzetű társadalmi csoportok részére is. |
| Környezeti hatásai | * Nem számottevő | * A beruházások hosszú távra megteremtik a hulladékok szelektív hulladék gyűjtésének feltételeit |
| Hatásterülete | * Nem releváns | * Társulás |

#### **Szelektív gyűjtés**

A szelektív gyűjtésre a program megvalósulása után két alapvető lehetőséget, házhoz menő gyűjtés (új fejlesztés), gyűjtősziget (meglévő rendszer) biztosítunk.

***Házhoz menő gyűjtés***

Gyomaendrőd, illetve Szarvas egyes családi házas övezeteiben házhoz menő szelektív hulladgyűjtés bevezetése történik. A gyűjtésbe folyamatosan kell bevonni a háztartásokat 2000 háztartással indul a program, amelyet 2020-ig 6.000 körülire növelnek. A gyűjtés zsákkal történik, melyet a lakosság számára kiosztanak. Az így gyűjthető hulladékok köre: a papír, műanyag, fém és a társított csomagolóeszközök. Az üveg hulladék elkülönített gyűjtését a közterületeken elhelyezett üveggyűjtő konténerekkel (gyűjtőpont) oldják meg. A házhoz menő hasznosítható hulladékgyűjtést a hulladékmennyiség függvényében havi gyakorisággal tervezik.

Az edények ürítését tömörítőlapos gépjárművek végzik. A kiszolgálandó háztartások számát, a gyűjtési gyakoriságot és a viszonylag kicsi gyűjtési távolságot figyelembe véve a 3 db jármű útvonalának optimalizálásával megoldható.

***Gyűjtőszigetes gyűjtés***

A gyűjtőszigetek a lakosság számára a lakóhely közelébe és egyéb forgalmas pontokra kihelyezett részleges vagy teljes szelektív gyűjtést biztosító „konténer telepek”, amelyek környezetbe illő módon kerülnek elhelyezésre, ide a lakosság a saját maga által szelektált hulladékot elhelyezheti.

#### **Zöldhulladék gyűjtés**

Elkülönített gyűjtéssel biztosítható, hogy a biológiai kezelés (komposztálás) után értékes talajjavító komposztot kapunk, amely sikeres minősítés után a mezőgazdaságban kihelyezhető.a zöldhulladék gyűjtésre eszközrendszer további fejlesztése nem történik.

#### **Vegyes gyűjtés fejlesztése**

Az új egységes szolgáltatási struktúra megköveteli a vegyes gyűjtőautók nyomon követését, illetve ahol még nem épült ki az edényazonosító rendszer (Gyomaendrődön, és Kardoson vonalkódos rendszer került bevezetésre) a meglévő vegyes gyűjtőedényzet a gyűjtés követésére, az igénybevevők azonosítására és az igénybevétel tényének rögzítésére RFID TAG-gel (chip) kerül felszerelésre.

Szarvas esetében bevezetésre kerül a mennyiségarányos mérés, ehhez a gépjárműveket hiteles mérleggel szerelik fel. A komposztálók, hulladékudvarok, illetve a Gyomaendrődi lerakó további eszközfejlesztése szükséges.

**Informatikai fejlesztések**

Mérleg és szoftver

* Fedélzeti számítógép a GPS rendszerébe integráltan, mindkét kétoldali kisedény bedobóra szerelt mérőcellák, beszerelve segédanyagokkal
* Feldolgozó program GPS rendszerbe integrálva, adatszolgáltatás illesztése a vállaltirányítási rendszerhez
* Mérleghitelesítés

**Hulladékkeletkezést megelőző intézkedések**

A projektben nagy súlyt fektetnek a hulladékmegelőző intézkedések bevezetésére. Ennek célja a keletkező hulladékok mennyiségének és veszélyességének csökkentése. A projektben az alábbi hulladék-megelőzési intézkedéseket tervezték:

* lakossági tudatformálás
* újra használati központ

#### **Díjpolitika**

A hulladékgazdálkodási közszolgáltatási díjat a Magyar Energetikai és Közmű-szabályozási Hivatal javaslatának figyelembevételével a miniszter rendeletben állapítja meg.

## 

## A projekt hatásai

*Szelektív gyűjtés*

1. Az újra hasznosított anyagok csökkentik a természeti erőforrások felhasználását, és a szennyezőanyag kibocsátást.

*Komposztálás*

1. Műtrágyatermelésből származó környezetszennyezés, környezeti károk csökkenése.
2. A biogazdálkodás, mint természet közelibb agrárgazdálkodás lehetőségeinek segítése.

*Egyéb gazdasági, társadalmi externális hatások:*

1. Új munkahelyek teremtődnek mind a működés, mind a megvalósítás során.
2. Idegenforgalom fejlődési lehetősége javul.
3. Az ingatlanok értéke nő.

***Kedvezőtlen környezeti hatások:***

Bizonyos lakott területeket érintő útszakaszokon megnő a teherjármű forgalom és ez károsíthatja az épületeket, az út állapotát, valamint levegőszennyezéssel és zajterheléssel érintheti a lakosságot is.

**A projektgazda: Körös-szögi Kistérség Többcélú Társulása**

A társulás legfőbb szerve a Társulási Tanács, amelyet a társult települések polgármesterei alkotnak. A Többcélú Társulás képviseletét a Társulás elnöke látja el. A Körös-szögi Kistérség Többcélú Társulása döntéseit a Társulási Tanács koordinálja és felügyeli.

**Néhány szó a kommunikációról**

Nincs még egy olyan tevékenység, amely annyit tud hozzátenni egy projekt sikerességéhez, mint a hatékony, jól átgondolt, sikeres kommunikáció.

A települési szilárdhulladék kezelési rendszer bevezetésekor, de már azt megelőzően is – a projekt-előkészítési szakaszban is - komoly erőfeszítések szükségesek a lakosság figyelmének felkeltése, és lehetőség szerint pozitív irányú véleménye kialakításának érdekében. A bevezetés elengedhetetlen feltétele egy jól megalapozott és átgondolt kommunikációs tevékenység, melynek középpontjában az ember és az őt körülvevő környezet kapcsolata, összefüggésrendszere, a környezettudatos gondolkodás, a környezettudatos magatartás fontossága és a fenntartható fejlődés eszméje áll.

**A kommunikációs tevékenység célja hogy megismertesse a lakossággal:**

* az emberi tevékenység környezetre gyakorolt hatásait,
* a szelektív hulladékgyűjtés fontosságát és annak módjait, lehetőségeit,
* a modern, környezetet a lehető legkevésbé terhelő hulladékgazdálkodás rendszerét,
* a biztonságos hulladékkezelés szükségszerűségét,
* a hulladéklerakók fontosságának mivoltát,
* a hulladékszállítási díj összetevőit és annak nagyságrendjeit,
* az EU-támogatás felhasználásán keresztül az uniós tagságunk kézzelfogható előnyeit.

A projektben megvalósítandó PR és kommunikációs feladatok:

* projektlátogatás szervezése újságírók számára
* Internetes honlap készítése és folyamatos működtetése: [www.szelektiv.korosszog.hu](http://www.szelektiv.korosszog.hu)
* Sajtóközlemény kiküldése a Projekt indításáról és zárásáról
* Nyomtatott tájékoztatók, brosúrák elkészítése, lakossági terjesztése
* Lakossági fórumok (5 db) szervezése
* Nyitórendezvény megrendezése
* Hulladékból termék kiállítás szervezése
* Sajtónyilvános ünnepélyes projektátadó rendezvény
* Közvélemény-kutatás
* Online vetélkedők, pályázatok
* Verseny (fizikai) gyermekek számára
* Pályázat (szellemi) gyermekek számára
* Nyílt napok megrendezése.

Bővebb információ:

Hankó Gergely

ÖKO-Pack Nonprofit Kft.

06 70 249 61 13

[gergely@okopack.hu](mailto:gergely@okopack.hu)